念昔遊四首  其二
作者：胡仲弓
朝代：宋

paragraphs: 昔遊金山寺，一葦破滄溟。
怒濤正拍天，風雨歘晦冥。
江豚急吹浪，水面轟雷霆。
滿船失顔色，莫辨死與生。
此時婁師德，高卧看長鯨。
過午忽開霽，濟岸猶登瀛。
清風泛我衣，陽光射簷楹。
舟人相慰勞，山僧笑出迎。
行行金鼇背，月鑑浮空明。
波平濛天影，潮靜聞經聲。
殿閣耀金碧，守護真龍形。
繫纜少沉吟，紅輪江西傾。
炬火爍江面，直使潜鱗驚。
因成一宿覺，問津維揚城。
重來知幾時，未計歲月成。